РЕШЕНИЕ НА КОМИСИЯТА
от 12 април 2007 година
относно формуляр във връзка със социалното законодателство свързано с дейностите по автомобилния транспорт
(нотифицирано под номер C(2007) 1470)
(2007/230/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/22/ЕО на Европейския парламент и на Съвета от 15 март 2006 г. относно минималните условия за изпълнение на регламенти (ЕИО) № 3820/85 и (ЕИО) № 3821/85 на Съвета относно социалното законодателство, свързано с дейностите по автомобилния транспорт, и за отмяна на Директива 88/559/ЕИО на Съвета (1), и по специално на член 11, параграф 3 от нея,
като има предвид, че:
(1)
Съгласно Директива 2006/22/ЕО Комисията трябва да изготви електронен и удобен за печат формуляр, който да се използва, когато водачът на превозното средство е бил в отпуск по болест, в годишен отпуск или е управлявал друго превозно средство, непопадащо в обхвата на Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (2).
(2)
Мерките, предвидени в настоящото решение, са в съответствие със становището на комитета, учреден съгласно член 18, параграф 1 от Регламент (ЕИО) № 3821/85 на Съвета (3),
ПРИЕ НАСТОЯЩОТО РЕШЕНИЕ:
Член 1
Формулярът, посочен в член 11, параграф 3 от Директива 2006/22/ЕО, трябва да съответства на дадения в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 12 април 2007 година.